ועדת הכספים, כנסת 16, פרוטוקול מספר 134, 2004-03-24 10:10

אברהם הירשזון: גבירותיי ורבותיי, שלום.

אברהם הירשזון: אני מבקש לפתוח את הישיבה.

אברהם הירשזון: הייתה, כנראה, אי-הבנה הבוקר; אני ביקשתי להיפגש עם ראש אגף תקציבים ב- 9:00 לקראת הדיון שיהיה פה היום בנושא התקציב, אבל כנראה הייתה אי-הבנה, ורציתי לברר מספר דברים בנושאים שקשורים לבקשתנו להגיע להסדר עם משרדי ממשלה שונים, ואני יודע שיש התקדמות רבה, ולכן אנחנו לא נקיים היום את הדיון בנושא התקציב, אלא בנושא העברות תקציביות, ולאחר-מכן אמור להתקיים דיון בנושא מנהלי הסיעות.

יעקב ליצמן: זו גם העברת תקציב, לא? (הקובץ העבה).

אברהם הירשזון: מסוג שונה.

רוני בריזון: כשהוא צודק הוא צודק.

אברהם הירשזון: סליחה, אני אמרתי שלא?

אברהם הירשזון: אמרתי מסוג שונה.

יעקב ליצמן: אתה לא אמרת מסוג שינוי.

אברהם הירשזון: לא, נזהרתי בלשוני.

אברהם הירשזון: היום זה היום האחרון שלנו במתכונת הכנסת לפני הפגרה, והוועדה תצטרך לשבת גם בפגרה.

אברהם הירשזון: לכן אני מבקש שנסכם היום אולי עם יושב-ראש הקואליציה ויושב-ראש האופוזיציה את נושא הישיבות של הוועדה שיהיו בפגרה.

אברהם הירשזון: דבר נוסף, דיבר אתי חבר הכנסת אורון לפני שהוא נכנס ואמר שביום שני יש לו מחויבויות וגם אלי אפללו, ואני מתוך הומניות ורגישות אני רוצה לבדוק לקיים את הישיבה ביום שלישי במקום ביום שני.

יצחק הרצוג: לכולם יש בעיות.

יצחק הרצוג: ביום שלישי לי יש בעיה.

אברהם הירשזון: אמרתי שאני רוצה לבדוק את העניין.

אברהם הירשזון: לכן נשב אחר-כך בחדרי.

יעקב ליצמן: מה בוער שבוע הבא?

אברהם הירשזון: ראיתי בלוח של קודמי שעמד בראש ועדת כספים שהוא קיים ישיבות בפגרה.

יעקב ליצמן: בפגרה כן, אבל לאו דווקא בפסח.

אברהם הירשזון: גם בתאריכים האלה.

רוני בריזון: אם נמתין עוד קצת לא נוכל בגלל ספירת העומר, אדוני.

יעקב ליצמן: פעם ראשונה שיש חמץ שכולם רוצים אותו.

אברהם הירשזון: אדוני, חבר הכנסת בריזון, ביקשת הצעה לסדר.

רוני בריזון: ביקשתי הצעה לסדר, ואני רוצה לציין שאני מאוד שמח שחבר הכנסת סלומינסקי ואורי יוגב נמצאים אתנו כדי שנוכל לברר מייד את כל הבעיות.

רוני בריזון: אני מתייחס לכתבה שהתפרסמה אתמול באינטרנט, ומעלה נקודות די חמורות.

רוני בריזון: היא מופיעה תחת הכותרת "האוצר מסתיר תוספות למפד"ל תחת סעיף 'שונות'".

אברהם הירשזון: זה כשר?

רוני בריזון: אני לא בטוח.

רוני בריזון: כתוב פה שהמפד"ל השיגה הישגים מרשימים במסגרת ההסכמים הקואליציוניים מלבד אלה שפורסמו.

רוני בריזון: פה יש, לפחות לכאורה, עברה על סעיף 1 של חוק הממשלה.

רוני בריזון: אבל אחר-כך מוסיפה הכתבה ומפרטת – וחבר הכנסת סלומינסקי מתראיין לכתבה והאוצר מגיב – שבסעיף 'שונות' שהיקפו 194 מיליון שקלים הובטחו למפד"ל 26 מיליון שקלים לכל מיני תכניות הבראה במועצות הדתיות, ובשיחות בין יושב-ראש סיעת המפד"ל, חבר הכנסת סלומינסקי, לבין ראש אגף התקציבים באוצר, אורי יוגב, נאמר שהסכום הזה עוד יילך ויגדל ויתעצם, יעלה ויפרח ועשוי להגיע למאות מיליוני שקלים; אחר-כך מדובר על סעיף נוסף בספר הזה שלפנינו, שנקרא 'תיקונים טכניים' שעל-פיו תקבל המפד"ל כהנה וכהנה הקטנות וסידורים מתחת לשולחן בעשרות מיליוני שקלים.

רוני בריזון: אני שואל, אחת מן השתיים: או שהטעו ציבור שלם באוסף של ידיעות שאין לו שחר בכתבה לא ראויה.

1028: מי כתב זאת?

רוני בריזון: בהמשך נאמר שמתנהל כרגע משא ומתן על קיצוץ 600 תקנים בשירות הלאומי ששווים בערך 15 מיליון ועוד יוחזר ביטול קיצוץ של 7 מיליון, תהיינה העברות לישיבות, וכן הלאה.

רוני בריזון: האוצר אומר בתגובה שכל סעיף יידון בגלוי בוועדת הכספים.

רוני בריזון: ומה לנו יותר נחמד מוועדת כספים שבה נוכחים מר יוגב, מר סלומינסקי שיכולים לדון בה בכל הסעיפים המוזרים והמשונים האלה, שלא הכרנו אותם ולא הכירו אותם אבותינו.

אברהם הירשזון: אל תדבר בשם אבותינו, דבר בשמנו, זה מספיק.

רוני בריזון: אני אדבר בשם אבותיי לפחות.

יעקב ליצמן: אתה לא מדבר עכשיו בשם אבותיך.

רוני בריזון: אני בטח לא מדבר בשם אבותיך.

חיים אורון: נשאיר את האבות לריב לבד.

רוני בריזון: לפני שניגש לדון בכל הקיצוצים וההעברות, לפחות בעניין הזה יואיל האוצר ליישב את דעתנו, ואם לחבר הכנסת סלומינסקי יהיה מה להוסיף, ודאי טוב.

רוני בריזון: תודה.

אברהם הירשזון: אני מאוד מודה לאדוני.

אברהם הירשזון: חבר הכנסת הרצוג, בבקשה.

יצחק הרצוג: אני רוצה להעלות את עניין עובדי הרשויות המקומיות מכיוון שהיה פה דיון חשוב מאוד לפני שבועיים, שבו היה ברור שהנושא הזה צועד לעבר פתרון.

יצחק הרצוג: כולנו ציפינו עד היום האחרון של המושב והסכמנו לגרור אף על פי שהעובדים באמת בחרדה אדירה של הלנת שכר.

יצחק הרצוג: אני פניתי ליועץ המשפטי לממשלה כי יש פה בעיה קשה מאוד של הלנת שכר.

יצחק הרצוג: עכשיו אנחנו מתבשרים שזה לא עולה היום, ואני שואל בכל הרצינות איך אנחנו מוודאים את פתרון הבעיה לפני חג הפסח?

יצחק הרצוג: אני יודע, היושב-ראש שאתה חרד לכך בדיוק כמוני וכמו כל החברים שבוועדה.

יצחק הרצוג: הנושא הזה באמת מדיר שינה כי זה אלפים.

יצחק הרצוג: אני רוצה שנקבל תמונת מצב איפה זה עומד.

אברהם הירשזון: ברור לך שלא התכוונתי לעבור על זה לסדר היום.

אברהם הירשזון: לכן ביקשתי ממר דוד עמר לתת לי רשימת מקומות, ואני מבין שהוא הביא אותה, ואנחנו נשמע אותה בהמשך.

אברהם הירשזון: חבר הכנסת סלומינסקי, רצית גם-כן התייחסות?

ניסן סלומינסקי: אשמח מאוד אם יושב-הראש יקבע נוהל בוועדה שבכל בוקר מעלים קטעי עיתונים לדיון.

ניסן סלומינסקי: בשם גלובס אני רוצה למחות למה לא מנית כתבות מגלובס בעניין?

רוני בריזון: אם יכתבו על השחיתויות שלכם, גם אותם נעלה.

אברהם הירשזון: לא שחיתויות.

רוני בריזון: סטיות.

ניסן סלומינסקי: אם היושב-ראש יגיד שזה יהיה הנוהל של פתיחת ישיבות ועדת הכספים, עיתון הארץ רוצה שגם אותם נזכיר, ולכן אני אשמח מאוד.

ניסן סלומינסקי: אם באמת היושב-ראש רוצה שנדון בכתבות אז יש לי גם מה להגיד.

ניסן סלומינסקי: פשוט יגיד לי אם זה רציני או לא.

רוני בריזון: אדוני, זאת תשובה?

אברהם הירשזון: כן.

אברהם הירשזון: היא יכולה להיות מספקת או לא.

רוני בריזון: עם כל הכבוד, פה מדובר על מאות מיליונים, והוא מספר לנו שעיתון "הארץ" הזמין אצלו הופעה.

אברהם-בייגה שוחט: אני מציע שיעשו זאת בממשלה.

אברהם הירשזון: חבר הכנסת סלומינסקי, אני רוצה לומר לך שגם כשאתה ביקשת להעלות דברים שהיו כתובים בעיתון לא אמרתי לך שיש נוהג כזה או אחר, משום שאם יש דבר לעצם הדיון אני לא מסתיר אותו גם אם הוא כתוב בעיתון.

אברהם הירשזון: באשר לטענתך על גלובס, אני חושב שאבהיר את הדברים, יכול להיות שנדון בזה במיוחד.

ניסן סלומינסקי: אני לא רוצה לפגוע אחד בשני.

אברהם הירשזון: לגופו של עניין, חבר הכנסת בריזון שאל דברים ונמצא אתנו יושב-ראש אגף תקציבים שיענה לו בנושא הזה, לא אתה.

אברהם הירשזון: הוא מוסמך מטעם המדינה, וחבר הכנסת בריזון כיוון את שאלתו לנושא של ראש אגף תקציבים.

אברהם הירשזון: אמת?

רוני בריזון: אמת ויציב.

אברהם הירשזון: חבר הכנסת ליצמן, בבקשה.

ניסן סלומינסקי: הייתי באמצע דבריי.

אברהם הירשזון: אבל לא על הנושא הזה.

אברהם הירשזון: בנושא הזה אני מבקש לשמוע קודם כל תשובה של מר אורי יוגב.

ניסן סלומינסקי: אז על איזה נושא אנחנו מדברים?

אברהם הירשזון: אתה יכול לדבר על כל נושא.

אברהם הירשזון: אתה רוצה להציע משהו לסדר היום, אדוני?

ניסן סלומינסקי: לא ביקשתי הצעה לסדר.

אברהם הירשזון: אז עזוב את זה בינתיים.

יעקב ליצמן: בהזדמנות חגיגית זו הייתי רוצה לשמוע שוב כי אני מבין שיש סעיף 'שונות' שיש תמיד תקציבים, ואני מבין שגם לשינוי יש בסעיף הזה הרבה כסף.

רוני בריזון: לא.

יעקב ליצמן: אני לא מבקש לשמוע ממך, אני מבקש לשמוע מהממונה על התקציבים.

יעקב ליצמן: שר האוצר אמר מעל בימת הכנסת שיש לכם כסף.

יעקב ליצמן: מה שינוי קיבלה עבור הצבעה בעד התקציב?

רוני בריזון: בבקשה, זה לא איזה פתקים ולא הסכמים קואליציוניים.

יעקב ליצמן: אתה אומר שזה לא מחייב.

רוני בריזון: אותי זה מחייב, אולי אותך לא.

יעקב ליצמן: התברר בוועדת הכנסת שיש דברים שהמפלגות קיבלו ולא חזרו מעל בימת הכנסת.

יעקב ליצמן: אולי אדוני הממונה על התקציבים יגיד לנו בדיוק מה שינוי קיבלה?

יעקב ליצמן: אם הכול לפי הסדר זה גם מותנה בסעיפים שאנחנו לא יודעים; ועל חשבון מה קיבלו את זה?

אברהם הירשזון: תודה.

אברהם הירשזון: חבר הכנסת אורון, בבקשה.

חיים אורון: במצב של מבוכה אני חוזר לעקרונות הבסיסיים שהונחו לפני הכנסת ודיברו על שוויון.

חיים אורון: יש קופה שכל מפלגה מחלקת אותה, והקופות צריכות להיות שוות.

חיים אורון: אני מבקש מאורי יוגב לדעת האם שתי הקופות שוות, לפי העיקרון?

חיים אורון: אמר שר האוצר ששינוי מחלקת, המפד"ל מחלקת, האיחוד הלאומי מחלק, כולם מחלקים על-פי שיקול דעתם.

חיים אורון: כמי שרואה עצמו אחראי בוועדה הזאת לשמור על עקרון השוויון, אני מבקש לדעת האם הסכומים שווים.

חיים אורון: מה הם מחלקים, זו בעיה שלהם.

יעקב ליצמן: והאם אנחנו גם נקבל.

חיים אורון: לא.

רוני בריזון: זה מה שמדאיג את ליצמן.

חיים אורון: אני רק רוצה לדעת האם מחלקים שווה.

חיים אורון: זה לא שוויון מוחלט, זה שוויון בין חברי כנסת.

אברהם הירשזון: חבר הכנסת בייגה שוחט, בבקשה.

אברהם-בייגה שוחט: אני רוצה להציע ליושב-ראש שיפנה לאוצר מכיוון שאני מבין שיש בעיות באישור הספר הזה מכמה מרכיבי קואליציה, לא רק ממרכיב אחד, גם משום שנושא תקציב משרד הפנים לא הגיע להסכמות גם בגלל סיפורי סלומינסקי למיניהם.

יעקב ליצמן: אל תגיד שם, תגיד "סיפורי קואליציה".

אברהם הירשזון: ליצמן, סליחה.

אברהם-בייגה שוחט: אני גם חושב שהשלטון המקומי לא צריך לשלם את המחיר.

אברהם-בייגה שוחט: לכן יש שתי אפשרויות: אפשרות אחת היא לא כל-כך פשוטה – אבל אפשר בקלות להסביר אותה – לנסות לנתק את הנושא של השלטון המקומי מתוך הספר הכללי ולהכין הצעה מינימלית שתפתור את בעיית השלטון המקומי מייד; ויש גם אפשרות שנייה שלא מחייבת שום שינוי, אלא רק החלטה אוצרית, להקדים מימון מתוך התקציב הקיים.

אברהם-בייגה שוחט: הרי הם החשב הכללי יעביר יותר כסף הוא לא עושה שום עברה על החוק מתוך הנחה שבסופו של דבר העסק הזה יאושר, ודרך הקדמות מימון שהחשב הכללי יעשה בתיאום עם אגף תקציבים לא צריך את ועדת הכספים, אפשר להעביר כסף, אפשר לשים מים על הבערה הזאת.

אברהם-בייגה שוחט: אני באמת מציע לא להגיע למצב שערב החג לא ישולמו משכורות וכל העסק יהיה תקוע בוויכוחים עקרוניים.

אברהם-בייגה שוחט: לכן זה דבר אפשרי, והייתי מציע לך שעד שהוועדה תקבל החלטה שעד שיאושר העסק – שהוא בעייתי ולא מהיר בגלל בעיות פנים קואליציוניות---

אברהם הירשזון: אני לא אמרתי שהוא בעייתי, ולא אמרתי שהוא לא מהיר, בשבוע הבא אנחנו מאשרים את זה.

אברהם-בייגה שוחט: אני בדקתי, אל תהיה בטוח שיהיה לך רוב בקואליציה לעניין כי יש גורמים בקואליציה שאומרים שהעסק לא מוסדר מבחינתם.

אברהם הירשזון: הסר דאגה מלבך.

אברהם הירשזון: כשאני אביא את זה להצבעה יהיה רוב.

אברהם-בייגה שוחט: זה בטוח, השאלה אם זה יהיה בשבוע הבא או לא.

אברהם הירשזון: בשבוע הבא.

אברהם-בייגה שוחט: אם זה לא יהיה בשבוע הבא, אני מציע לפנות לאוצר כדי שהחשב הכללי יקדים מימון כדי שאפשר יהיה לפתור את הבעיה הלוחצת הזאת בשלטון המקומי.

אברהם הירשזון: חבר הכנסת בנלולו, בבקשה.

1028: אני מציע להשאיר את הוויכוחים בינינו כרגע ונפתור את הבעיה העיקרית של חברים שלא קיבלו משכורות עד היום, שלקראת החג יקבלו את המשכורות הן ברשויות והן במועצות הדתיות.

1028: זה הנושא העיקרי היום.

1028: בשבוע הבא כשנדון על הקיצוץ ועל תקציב נוסף נדבר אחרת.

1028: אבל היום אנחנו צריכים לעשות את כל המאמצים כדי שהמשפחות יקבלו את משכורתן.

אורית נוקד: אני מצטרפת לדברי בנלולו.

אברהם הירשזון: מר יוגב, בבקשה.

אורי יוגב: אני מודה לך שלקראת פרישתי קידמת אותי לתפקיד יושב-ראש אגף התקציבים.

אורי יוגב: אין סיכומים חדשים מעבר לאלה שטרום התקציב.

אורי יוגב: יש להרבה מאוד סיעות בקואליציה הרבה מאוד רצונות, אבל הם לא באים לידי ביטוי בפנייה הזאת.

אורי יוגב: יש בפנייה הזאת הרבה מאוד סעיפים שהם לאו דווקא קואליציוניים, בין השאר יש רזרבה בסעיף 5 במשרד האוצר – שאולי אליה בריזון התייחס – למספר פעולות שעוד לא גובשה תוכנית ספציפית להן.

אורי יוגב: לכן כשתגובש היא תגיע בין כה וכה לפה לאישור ספציפי.

אורי יוגב: בתוך הרזרבה הזאת יש גם 26 מיליון שקל רזרבה לתכניות הבראה במועצות הדתיות.

רוני בריזון: רק הבראה.

אורי יוגב: כן.

אורי יוגב: זה גם ב- 2004.

אורי יוגב: יש רזרבה ספציפית שצריך בכל מקרה להגיע לפה כדי לאשרה לתכניות הבראה למועצות הדתיות.

אורי יוגב: כשיהיו תכניות הבראה מסוכמות נביא אותן לפה.

אורי יוגב: אין בזה שום דבר חדש ולא בלתי מסוכן, ואני מציע לא להתרשם מאמירות כאלה ואחרות.

אורי יוגב: הנייר לפניכם כבר מספר שבועות, וכל הפרטים רשומים בפנים בסעיפים הרלוונטיים, ואין חדש בעניין הזה.

רוני בריזון: שני סעיפים נזכרים בשם ובסכום: סעיף שנקרא 'שונות' שהיקפו 194 מיליון וסעיף שנקרא 'תיקונים טכניים'.

רוני בריזון: אני לא הצלחתי למצוא אותם בספר הזה.

רוני בריזון: האם שני סעיפים כאלה אכן נמצאים בספר הזה?

אברהם הירשזון: סליחה, אדוני, מאחר שאנחנו לא מקיימים דיון בנושא הזה היום יש לך זמן עד שבוע הבא לברר את זה עם מר יוגב.

אברהם הירשזון: אם לא תצליח לברר את זה תעלה את זה לפני הוועדה.

רוני בריזון: אני מודה לך.

רוני בריזון: אני רק רוצה לציין שאנחנו מאוד רציניים בשינוי בקבלת תשובות לדברים האלה, ואם לא נקבל את התשובות נראה עצמנו חופשיים לפעול בכל דרך שתיראה לנו.

יעקב ליצמן: ואז יכול להיות שמישהו מהאופוזיציה יצביע בעד.

אברהם הירשזון: אני מתייחס בכבוד רב למפלגת שינוי, ואני מבקש שגם אתם תתייחסו בכבוד רב למפלגות אחרות.

אברהם הירשזון: אני חושב שכולנו רציניים פה, ולא רק אתם.

אברהם הירשזון: מאחר שכולנו רציניים אני אתייחס לדבריך ברצינות, ולכן אני אמרתי לך שאתן לך זמן להבהיר את הדברים עם מר יוגב, ואם לא תצליח להבין קראתי לך לחזור לשולחן.

אברהם הירשזון: אם אדוני קורא לזה חוסר רצינית זה קצת מפתיע אותי.

רוני בריזון: חס וחלילה, אני לא אמרתי שזה חוסר רצינות.

אברהם הירשזון: לכן אני חושב אדוני, שלא מן הדין ולא מן הראוי להלך אימים על הקואליציה בפורום הזה להצביע נגד או לא.

אברהם הירשזון: כולנו יודעים להצביע נגד.

אברהם הירשזון: חבר הכנסת סלומינסקי, בבקשה.

ניסן סלומינסקי: אני שמח על דבריו של חברי המלומד רוני בריזון, אני לא אומר את זה בזלזול.

ניסן סלומינסקי: הוא באמת דיבר על שתי נקודות שמופיעות בכתבה: האחת על 26 מיליון לתכניות הבראה במועצות הדתיות.

ניסן סלומינסקי: זה משמח שגם ראש אגף התקציבים אישר את הדברים, ואני מניח שזה לשביעות רצונו של ידידי המלומד.

רוני בריזון: כאשר יהיו תכניות הבראה אתה יודע---

אברהם הירשזון: חבר הכנסת איתן, מאחר שאני לא רוצה להחזיק אותך פה, אף על פי שנעים לי מאוד, אבקש לומר לך שקיבלתי לי מכתב מיושב-ראש הכנסת שבו הוא מבקש ממני להזיז את הישיבה של 11:00 לשעה 14:00.

אברהם הירשזון: מאחר שאני מתכוון להיענות לו, אני לא מתכוון להחזיק אותך עד 14:00, לכן ב- 11:00 לא תתקיים הישיבה על הנושא הזה.

מיכאל איתן: זה נושא לא פחות חשוב.

אברהם הירשזון: אני אתן לך לדבר אחרי שסלומינסקי יסיים את דבריו.

אברהם הירשזון: אתה כיושב-ראש ועדת חוקה לא תבקש אחרת.

מיכאל איתן: אין לי בעיה, אתה העלית את זה.

אברהם הירשזון: אני רק רציתי לבדוק אם אני יכול לחסוך לך זמן.

ניסן סלומינסקי: בנושא ההבראה לבנו עם המועצות המקומיות וגם עם המועצות הדתיות וכולנו רוצים שתהיה הבראה מסודרת וישלמו חובות לרשויות המקומיות ולמועצות הדתיות.

ניסן סלומינסקי: אני מניח שכולנו שמחים על זה, אז רק שיתחיל לנוע.

רוני בריזון: אין לזה קשר לתכנית ההבראה.

ניסן סלומינסקי: התיקונים הטכניים הוא הנושא השני שהעלה ידידי.

ניסן סלומינסקי: אני רוצה לרענן את זכרונו של ידידי שבנייר שהונח מטעם האוצר על שולחן הכנסת שבו יש פירוט ההסכמות עם כל המפלגות מופיע אחרי הסכומים של 40-45 מיליון יש הקצאה של 35 מיליון להבראה ושחרור ובסעיף 2 אחר-כך יש תיקונים טכניים ברבנות, שירותי דת---

רוני בריזון: שנעשו בגלל טעויות בחישוב משכורת.

רוני בריזון: תמשיך בקריאה.

יצחק הרצוג: מה הפארסה הקואליציונית הזאת?

אברהם הירשזון: חבר הכנסת סלומינסקי, אפשר לשאול אותך שאלה?

אברהם הירשזון: האם אדוני מתנגד במשהו למה שאמר ראש אגף תקציבים?

ניסן סלומינסקי: לא, אני מסכים אתו.

אברהם הירשזון: אז על מה אתה מדבר עכשיו?

אברהם הירשזון: אתה חושב שאני עושה פה מיקח וממכר בינך לבינו?

אברהם הירשזון: הוא העלה שאלה, קיבל תשובה.

אברהם הירשזון: יש לך מה להוסיף?

אברהם הירשזון: אתה מתנגד למה שאמר ראש אגף תקציבים?

ניסן סלומינסקי: לא.

אברהם הירשזון: אם אתה מסכים, תודה רבה.

אברהם הירשזון: נגמר הדיון בנושא הזה.

ניסן סלומינסקי: אם אני מסכים אינני יכול לדבר?

ניסן סלומינסקי: למה אדוני כעוס?

אברהם הירשזון: נגמר הדיון בנושא הזה.

אברהם הירשזון: חבר הכנסת איתן, בבקשה.

מיכאל איתן: אדוני היושב-ראש, יש חוק שנוי במחלוקת.

מיכאל איתן: החוק הזה מיועד להביא לתוצאה שהיא שוד הקופה הציבורית על-ידי חברי הכנסת.

מיכאל איתן: איך אני יודע שהם מתביישים בחוק הזה?

מיכאל איתן: החוק הזה מונח כל השנה, לא נוגעים בו.

מיכאל איתן: הובטח לי שאני אוזמן לדיון, ואני אוכל לנהל מאבק נגד החוק הזה.

מיכאל איתן: אתמול בערב נודע לי פתאום שביום האחרון לכנס הכנסת לפני הפגרה נזכרו, ומביאים היום בשעה 11:00 בזמן דיון במליאה את החוק לקריאה שנייה ושלישית, ובאותו יום יביאו את זה לאישור במליאה כשיהיו 4-5 חברי כנסת בלילה.

אברהם הירשזון: אפשר להגיד לך משהו, אדוני?

אבשלום וילן: זה לא על הסדר היום.

מיכאל איתן: זה על סדר היום מאוד.

אבשלום וילן: זה ב- 14:00.

מיכאל איתן: לא.

מיכאל איתן: אתמול בשעה 17:00 הוציאו הזמנות למומחים לדון בהצעת החוק הזו.

מיכאל איתן: החוק הזה עובר תהליך שאף חוק לא עובר רק כי יש גורמים שרוצים להעביר באופן אישי חוק שנוגע להם.

מיכאל איתן: כל חוק הוא כזה, אבל לא בגנבה ללא יכולת לנהל מאבק, לא בסתימת פיות!

אברהם הירשזון: חבר הכנסת איתן.

אברהם הירשזון: בוועדה אצלי מדברים ברגיעה, ואני מבקש ממך לדבר ברגיעה, כי תאמין לי שאני שומע כל דבר שאתה אומר, ואני גם אענה לך על זה.

מיכאל איתן: אני אשמח מאוד שידברו ברגיעה ויפעלו על-פי החוק.

מיכאל איתן: יותר טוב שיצעקו, אבל יפעלו על-פי החוק ועל-פי סדר, ולא יגנבו ברגיעה.

אברהם הירשזון: האם אדוני מאשים את הוועדה שהיא לא פועלת לפי החוק?

מיכאל איתן: כן.

מיכאל איתן: אני מאשים את הוועדה שבמהלך הזה עושה מעשה פסול.

אלי אפללו: אתה לא שופט.

אלי אפללו: זו אפילו חוצפה.

אברהם הירשזון: האם אדוני מאשים את הוועדה שהיא פועלת שלא על-פי החוק?

מיכאל איתן: אני חוזר ואומר, ניהול ישיבה תוך הפרת התחייבות וחוסר יכולת לקיים דיון ביום האחרון במהלך שפוגע בקופה הציבורית ויש לו השלכות תקציביות ומוסריות, הוא מהלך פסול בתכלית, ואסור לעשות אותו.

אברהם הירשזון: תודה, זהו.

מיכאל איתן: דודתי נפטרה הלילה, אני חייב ללכת ללוויה.

מיכאל איתן: אני מבקש שידחו את הדיון.

אברהם הירשזון: 1) אני מוחה נמרצות שאתה מאשים את הוועדה בפעילות לא חוקית.

אברהם הירשזון: 2) החוק הזה שוכב על שולחן הוועדה כחצי שנה.

אברהם הירשזון: 3) אני לא התחייבתי להצביע על זה היום.

אברהם הירשזון: 4) אני לא התחייבתי בשום פנים ואופן – ואני לא יודע מאיפה אתה מוציא את הסיפורים האלה שאני אבקש מוועדת הכנסת לפטור את הנושא הזה מחובת הנחה, ואני לא בטוח בכלל שזה יוכל להידון למעלה, כי אני לא מתכוון לעשות דבר כזה.

אברהם הירשזון: אני לא אעשה מחטפים.

אברהם הירשזון: אני צריך לחתום על זה, ואני לא מתכוון לחתום על זה.

אברהם הירשזון: אצלי הכול הולך בסדר נורמלי ורציני.

אברהם הירשזון: לכן אדוני, לפני שאתה מתפרץ לוועדה ומאשים האשמות חריפות, אני מתכוון לקיים דיון רציני.

אברהם הירשזון: גם אתה רוצה להשתתף בדיון וגם להשמיע את דבריך, ואני הזמנתי אותך באופן אישי כי אני יודע שיש לך עניין בנושא הזה.

אברהם הירשזון: אם היו לך טענות על הפרוצדורה מן הראוי שהיית פונה אליי כשהזמנתי אותך והיית אומר לי את הדברים האלה, ולא מנסה להתנצח פה סתם בוועדה.

אברהם הירשזון: לעצם העניין, אני אשקול את הנושא הזה.

אברהם הירשזון: אני משתתף בצערך על מות דודתך, ואני אשקול את זה ואתן לך הודעה מייד בתום הישיבה.

מיכאל איתן: אם אין כוונה להביא את זה היום לקריאה שנייה ושלישית, כפי ששמעתי מיושב-ראש הכנסת, ולכן נרעשתי, אז אני חוזר בי.

מיכאל איתן: אני לא אמרתי את זה ללא ביסוס, אלא על סמך שיחה שהייתה לי עם היושב-ראש.

אברהם הירשזון: האם אני מנעתי ממנו לדבר אתי?

מיכאל איתן: מקובל עליי במאה אחוז.

אברהם הירשזון: ללא שום קשר לשיחתך עם יושב-ראש הכנסת הייתי מבקש שתתנצל לפני הוועדה הזאת כי לא דיברת עם אף אחד בוועדה.

מיכאל איתן: אם חצי שנה זה שכב ולא הביאו את זה, להביא את זה בדקה ה- 90 זה לא--- אני רוצה לבקש ממך, אם לא מביאים את זה היום לאישור המליאה אז אין שום בעיה לנהל את זה בפגרה בניחותא ולפתוח את הדיון בעוד יום-יומיים ולהתחשב בבעיה שלי גם.

אברהם הירשזון: תודה רבה, אדוני, שמעתי, אני אודיע לך בנושא.

אלי אפללו: מיקי, חברי, אני רוצה שתשמע.

אלי אפללו: אני מוחה.

אלי אפללו: משום שהוא לא התנצל על מה שהוא אמר פה, והלבין את פנינו, והוא יוצא כדי לא לשמוע את הדברים האלו, אני מבקש ממך אדוני, לא להתייחס בכלל לבקשתו כי עצם ההאשמות שלו כלפי כל החברים פה הן חוצפה.

אלי אפללו: אני מתנגד להתייחס למה שביקש.

יצחק הרצוג: אולי נעסוק בעובדי הרשויות?

אלי אפללו: נכון.

יצחק הרצוג: זה מעצבן אותי.

יצחק הרצוג: כשמישהו רוצה לעשות סקופ כל התקשורת פה.

יצחק הרצוג: יש פה בעיה שכבר 4 חודשים אלפי אנשים רעבים ללחם, ואף אחד לא רואה את זה.

אברהם הירשזון: בוועדה הזאת פעלנו רבות, ואני רוצה שאתה וחברים אחרים יידעו שחלק גדול מעובדי הרשויות המקומיות קיבלו כבר חלק גדול מהשכר.

אברהם הירשזון: אני דיברתי עם ראש עיריית קריית מלאכי, ומתוך כל המשכורות נשארה רק משכורת אחת שהם צריכים לקבל.

אברהם הירשזון: אני חושב שזו התקדמות אדירה, ואני שמח.

אברהם הירשזון: אני מודיע שב- 11:00 לא תתקיים הישיבה כי יושב-ראש הכנסת ביקש ממני לדחות אותה ל- 14:00.

דליה איציק: דיברתי עם מזכירתו של יושב-ראש הכנסת, ואם זה עניין של דקות אין לו בעיה.

אברהם הירשזון: זה לא עניין של דקות כי אנשים רוצים להתבטא בנושא.

אברהם הירשזון: אני גם מבקש לומר שראש אגף התקציבים העביר לי מכתב שבו הוא מתנגד לכל ההעברה הזאת, ואני מבקש לא לדון ולא להצביע היום.

קריאה: באיזה עניין?

אברהם הירשזון: בעניין מנהלי הסיעות.

אברהם הירשזון: לכן ביקשתי מהיועצת המשפטית שלי לבדוק את הנושא ולתת לי תשובה, ואני בין כה וכה חייב זמן כדי לשמוע אותה.

יעקב ליצמן: ממתי הוא מתערב בתקציב הכנסת?

ניסן סלומינסקי: זה תקציב הכנסת, לא?

אברהם הירשזון: סליחה, ליצמן, קודם כל הוא מעלה נושא וטוען במכתב שהוא יכול להתערב בו.

אברהם הירשזון: יש לו נימוקים.

אברהם הירשזון: מאחר שלי אין כל הסגולות כמו לך, אני מבקש לדעת את דעתה של היועצת המשפטית, ואם דעתה תהיה כדעתך בוודאי שאני אמשיך בנושא הזה.

אברהם הירשזון: דוד עמר, אילו רשויות מקומיות לא קיבלו שכר?

דוד עמר: הייתי משוכנע שאחרי הדיון בשבוע שעבר שבו כמעט סיכמנו נשארו כמה דברים להבהרה בין מנכ"ל משרד הפנים לבין אגף התקציבים ושהיושב-ראש קבע שהיום מגיעים וסוגרים את הנושא, אבל להפתעתנו, אגף התקציבים לא נפגש עם היושב-ראש ולא עם האוצר, ולא הגיעו לסיכומים.

יעקב ליצמן: היושב-ראש נפגש.

יעקב ליצמן: היושב-ראש דיווח הבוקר שהוא נפגש עם הממונה על התקציבים.

אברהם הירשזון: סליחה, אתה פשוט לא שמעת, אני אמרתי שאני לא נפגשתי כי הייתה אי-הבנה.

אברהם הירשזון: אתה פשוט לא מקשיב לי כבר.

דוד עמר: אני קובע שהפגישה לא התקיימה לא בגלל אי-הבנה.

אברהם הירשזון: לא, דוד.

דוד עמר: סליחה, זו דעתי, אדוני היושב-ראש.

דוד עמר: כאן משתתפים בעובדי השלטון המקומי כבבני ערובה.

דוד עמר: יתרה מכך, אחרי כל מה שהיה אני שואל עכשיו את ראש אגף התקציבים, ומבקש ממנו ללכת על ההצעה של בייגה, שקודם כל בליל הסדר כל עובד רשות יחייך, ויהיה לו ממה לחוג את החגים.

דוד עמר: היו תקדימים, ובייגה היה פעם שר האוצר, הוא יודע מה חוקי ומה לא.

אברהם הירשזון: אני ביקשתי רשימה.

דוד עמר: הגשתי לך, אדוני.

דוד עמר: אני מבקש מכם, חברי ועדת הכספים, לגרום לכך שלא תהיה התחכמות ושעובדי השלטון המקומי ועובדי המועצות הדתיות יקבלו את המשכורות שלהם לפני החג.

אברהם הירשזון: תודה רבה, אדוני.

דוד עמר: אדוני מאגף התקציבים, בייגה שוחט הציע להקדים מימון.

דוד עמר: הרי מענק האיזון של רשות מקומית הוא לא רק משכורת אחת או שתיים.

דוד עמר: יש לך האפשרות עד 1 בינואר – אם זה עבר – לקצץ את המכסה שלו.

דוד עמר: אז בבקשה, חבל על הזמן, תודיעו לראשי הרשויות שייכנסו לעבודה שלהם ויהיו שקטים מבחינת המשכורות.

דוד עמר: היום ראש עיר וראש מועצה מחפשים את המשכורות במשך 3 שבועות מתוך החודש.

אברהם הירשזון: הבנתי.

אברהם הירשזון: מאחר שהודעתי שתשלום המשכורות לעובדי הרשויות המקומיות חשוב בעיניי ובעיני חברי הוועדה, אני מתכוון להיפגש מייד אחרי הישיבה הזאת עם ראש אגף התקציבים וגם עם מנכ"ל משרד הפנים כדי לראות איך מסדירים את העניין.

אברהם הירשזון: אני אדווח לחברי הכנסת מה יצא בפגישה הזאת.

ניסן סלומינסקי: אדוני, הערה אחרונה: שיצרפו גם את עובדי המועצות הדתיות לנושא.

ניסן סלומינסקי: נקודה נוספת שצריך לפתור, יש חור למס-הכנסה בהרבה מאוד רשויות מקומיות.

ניסן סלומינסקי: הכסף שישולם יגיע בסופו של דבר.

אברהם הירשזון: יש דרכים עוקפות, אדוני.

אברהם הירשזון: תודה.

אברהם הירשזון: רצינו לעשות העברות תקציביות והכנו את עצמנו, אבל הזמן תם.

אברהם הירשזון: לכן נעשה את זה בפגרה, ואני אודיע לכם על מועד הישיבה הבאה.

אברהם הירשזון: הישיבה הזאת תמה.

אברהם הירשזון: תודה רבה.

אברהם הירשזון: ב- 14:00 יש ישיבה.

אברהם הירשזון: מאחר שאני צריך לקבל את חוות הדעת של היועצת המשפטית אודיע אם היא לא תתקיים.